ALLA ตุน Backlog 324 ลบ.ทยอยรับรู้ฯถึงปี 60
ALLA ตุน Backlog 324 ลบ. ทยอยรับรู้ฯ Q4/59-ปี 60 มีแผนเซ็น MOU จัดตั้งบริษัทร่วมที่อินโดนีเซียภายในปีนี้
17 พ.ย. 2559

นายองอาจ ปัณฑุยากร กรรมการผู้จัดการ บริษัท ออลล่า จำกัด (มหาชน) หรือ ALLA เปิดเผยว่า ปัจจุบันบริษัทมีงานในมือเพื่อรอรับรู้รายได้ (Backlog) อยู่ประมาณ 324 ล้านบาท โดยจะสามารถทยอยรับรู้รายได้ตั้งแต่ไตรมาสสุดท้ายของปีนี้ไปจนถึงปีหน้า สะท้อนให้เห็นถึงการฟื้นตัวของการลงทุนในอุตสาหกรรมต่าง ๆ ที่ทยอยปรับตัวสูงขึ้น หลังจาก 2-3 ปีที่ผ่านมาการลงทุนของทั้งภาครัฐ และเอกชนอยู่ในภาวะชะลอตัว ซึ่งถือว่าเป็นช่วงจุดต่ำสุดของบริษัท
ทั้งนี้ คาดว่าตั้งแต่ปี 60 เป็นต้นไป ผลประกอบการของบริษัทจะกลับมาเติบโตได้อย่างโดดเด่นตามการลงทุนของอุตสาหกรรมต่าง ๆ ที่เพิ่มสูงขึ้น รวมถึงการเดินหน้าขยายตลาดไปยังภูมิภาคเอเชียตะวันออกเฉียงใต้ โดยเฉพาะในประเทศอินโดนีเซีย ที่คาดว่าจะสามารถเซ็นสัญญาบันทึกความเข้าใจเบื้องต้น (MOU) ในการจัดตั้งบริษัทร่วมที่อินโดนีเซียได้ภายในไตรมาสสุดท้ายของปีนี้
ขณะที่อินโดนีเซียนับว่าเป็นตลาดที่ใหญ่และมีความต้องการใช้อุปกรณ์ขนถ่ายวัสดุอุปกรณ์ และสินค้าในโรงงานอุตสาหกรรม และคลังสินค้าต่าง ๆ ที่สูง เนื่องจากภูมิประเทศที่เป็นเกาะทำให้มีคลังสินค้า และท่าเทียบเรือเป็นจำนวนมาก ซึ่งการขยายตลาดในต่างประเทศจะเป็นการเพิ่มช่องทางการสร้างรายได้ให้กับบริษัทในอนาคต
สำหรับมูลค่างานในมือที่มีอยู่ในปัจจุบัน ส่วนใหญ่เป็นงานเครน และรอกไฟฟ้าสำหรับหลายอุตสาหกรรม โดยเฉพาะโรงไฟฟ้า ซึ่งมีแนวโน้มเติบโตอย่างต่อเนื่องในอนาคตตามความต้องการก่อสร้างโรงไฟฟ้าที่เพิ่มมากขึ้น ในขณะเดียวกันบริษัทอยู่ระหว่างการเจรจาเพื่อเข้ารับงานใหม่ ๆ จากลูกค้าในอุตสาหกรรมต่าง ๆ เช่น ค้าปลีก รถยนต์ โรงไฟฟ้า รถไฟฟ้า เป็นต้น
 